Яков Кишюгас

**Яков Кишюгас** (*1. новембер 1948—†10. май 2024), професор русийского язика, визначни просвитно-педаґоґийни дїяч, професор на Оддзелєню за русинистику ФФ у Новим Садзе.

## Биоґрафия

Яков Кишюгас народзени 1. новембра 1948. року у Руским Керестуре од оца Якова и мацери Амалиї, дзивоцке Чакан. У Керестуре здобул основне образованє, штреднє у Новим Садзе у Ґимназиї *Светозар Маркович*, ту започал на Филозофским факултету студиї русийского язика и литератури, а закончел их и дипломовал на Универзитету у Сараєве. Перше роботне место як професор руского язика достал у Руским Керестуре у ґимназиї, теди то було оддзєлєнє вербаскей ґимназиї *Жарко Зренянин*, а потим и у реформованим заєднїцким штреднїм образованю тиж у Образовним центре Петро Кузмяк, дзе єден час бул и помоцнїк директора.

## Образовна и педаґоґийна робота

До Нового Саду Яков Кишюгас ше преселєл 1981. року на роботу до Просвитно-педаґоґийного заводу Войводини як совитнїк за руски язик. У тим периодзе його значне доприношенє образованю на руским язику мож спатриц и през авторства и коавторства 25 учебнїкох, а ту слово о скоро шицких читанкох и ґраматикох за основну школу, хтори ше и нєшка хаснує и у виборней и порядней настави. Яков Кишюгас бул тиж и автор тестох на руским язику за закончуюци испит школярох основней школи.

Докторат *Одношенє литературного и животного искуства у настави литератури од I по VIII класу основного воспитаня и образованя* одбранєл 1992. року на Филозофским факултету у Новим Садзе. На Оддзелєню за русинистику бул анґажовани на предмету Методика настави руского язика и литератури. 

Потим, у Министерстве просвити робел як надзорнїк за школярски стандард у штредньошколских домох школярох тє. интернатох на териториї цалей Сербиї. У тей обласци як коавтор и автор дал значне доприношенє у штирох фахових зборнїкох. Роботни и творчи вик закончел на месце управнїка Дома школярох штреднїх школох *Бранково коло* у Новим Садзе, у двох мандатох, одкадз ше 2013. року поцагнул до заслуженей пензиї.

За свою креативну просвитно-педаґоґину роботу бул наградзени зоз Святосавску награду, конкретно за два учебнїки руского язика за виборну наставу як найлєпши у конкуренциї шицких учебнїкох на меншинских язикох у Републики Сербиї. Др Кишюгас тиж так два раз наградзени зоз награду Часопису за науку, литературу и културу *Шветлосц* котри видава НВУ *Руске слово*.

Професор Яков Кишюгас за собу зохабел супругу Маґдаленку и сина Алексея зоз фамелию и зоз першого малженства дзивку Сладяну зоз фамелию.

Яков Кишюгас ше упокоєл 10. мая 2024. року у своїм 76. року живота. Поховани є на Новим городским теметове у Новим Садзе.

## Литература

* Леона Гайдук: Др Яков Кишюгас „Черешньов квиток" и „Путуєм, видзим, чуєм, шнїєм" - виводи зоз рецензиї учебнїка пестованя руского язика, Studia Ruthenica, Дружтво за руски язик, литературу и културу, ч. 8. 2001-2003, б. 163

* др Яков Кишюгас, Образованє на руским язику (реферат), Зборнїк роботох зоз трецого шветового конґреса Русинох (Руснацох, Лемкох), Руска матка, 1997, б. 177.

## Вонкашнї вязи

*  Dr Jakov Kišjuhas (1948-2024), kanal IEP Institut za ekonomiju i pravo, youtube.com , jun 15, 2025.

* Веома посећена трибина „Русини и стварање Краљевине СХС/Југославије”, Културни центар Новог Сада, 19. јун 2018.

* ЧИТАНКА за 7. класу основней школи - Завод за уџбенике, Београд

* др Яков Кишюгас, РУСКИ ЯЗИК И КУЛТУРА ВИСЛОВЙОВАНЯ за IV класу основней школи

* Историят школи у Руским Керестуре, вебсайт Основней школи и ґимназиї Петро Кузмяк, Руски Керестур

* Саветовање Васпитни рад у домовима ученика средњих школа Републике Србије, Дом ученика средњих школа Зајечар, вебсат www.internatza.edu.rs, 20. април 2015.

* Упокоєл ше др Яков Кишюгас (1948–2024), М. Афич, Рутенпрес, 11. мај 2024.

Катеґория:Руснаци у Сербиї
Катеґория:Керестурци
Катеґория:Докторе наукох
Катеґория:Дїяче у просвити
Катеґория:Професоре
Катеґория:1. новембер
Катеґория:Народзени 1948
Катеґория:10. май
Катеґория:Умарли 2024